贈光孝益老
作者：樓鑰
朝代：宋

paragraphs: 鴒原鴻鴈行，此理懸諸天。
萬事可變滅，天性難推遷。
顯菴幼出家，潔饑同玄蟬。
一鉢寄西東，悠悠經幾年。
外慕等浮雲，百念灰無煙。
難兄忽相逢，觸動歡喜緣。
光陰信可惜，征袂何翩翩。
叱胥掩簿領，來同妙峯禪。
剌剌道家世，客淚如迸泉。
玉堂與黄閤，衣鉢親相傳。
游宦非爲貧，不敢替所先。
老師雖宴坐，至情豈唐捐。
此會非偶爾，絕倒秋風前。
手持詩卷來，謂予得無言。
曉以天性語，人生要有原。
嗟哉僞日薄，萁豆本同根。
一旦成仇敵，釜中急相煎。
寧知有佳人，芳草夢阿連。
相見無幾時，瞥如魚躍淵。
固知出世法，惜別詎不然。
又當作大觀，勿爲愛網牽。
千山元不隔，毋庸對床眠。